Κανονισμός (ΕΚ) αριθ. 2373/2000 της Επιτροπής

της 26ης Οκτωβρίου 2000

για τον καθορισμό, για την περίοδο εμπορίας 2000/01, των ποσών της ενίσχυσης για τον υφαντικό λίνο και την κάνναβη

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 1673/2000 του Συμβουλίου, της 27ης Ιουλίου 2000, περί κοινής οργανώσεως της αγοράς στον τομέα του λίνου και της κάνναβης που προορίζονται για την παραγωγή ινών(1), και ιδίως το άρθρο 12 παράγραφος 1,

Εκτιμώντας τα ακόλουθα:

(1) Το άρθρο 12 παράγραφος 1 του κανονισμού (ΕΚ) αριθ. 1673/2000 προβλέπει ότι τα ποσά της ενίσχυσης που εφαρμόζονται για την περίοδο εμπορίας 2000/01 για τον λίνο και την κάνναβη που παράγονται στην Κοινότητα απορρέουν από αυτά που ισχύουν για την περίοδο εμπορίας 1999/2000 με την εφαρμογή ενός συντελεστή. Ο εν λόγω συντελεστής είναι ίσος προς τη σχέση μεταξύ του μέσου όρου των δαπανών ανά εκτάριο που αντιστοιχούν σε 88 εκατομμύρια ευρώ για το σύνολο των εκτάσεων που προκύπτουν από τις δηλώσεις καλλιέργειας και του εκτιμώμενου για την περίοδο εμπορίας 1999/2000 μέσου όρου των δαπανών των 721 ευρώ ανά εκτάριο.

(2) Σε εφαρμογή του άρθρου 12 παράγραφος 1 πρώτο εδάφιο του κανονισμού (ΕΚ) αριθ. 1673/2000, τα ποσά της ενίσχυσης που εφαρμόζονται για την περίοδο εμπορίας 2000/01 πρέπει να καθοριστούν το αργότερο στις 31 Οκτωβρίου 2000. Για το σκοπό αυτό, τα κράτη μέλη ανακοίνωσαν τις εκτάσεις υφαντικού λίνου και κάνναβης για τις οποίες έχει κατατεθεί δήλωση καλλιέργειας στο πλαίσιο της εν λόγω περιόδου εμπορίας, σύμφωνα με το άρθρο 5 του κανονισμού (ΕΟΚ) αριθ. 1164/89 της Επιτροπής, της 28ης Απριλίου 1989, για τις λεπτομέρειες εφαρμογής σχετικά με την ενίσχυση για τον κλωστικό λίνο και την κάνναβη(2), όπως τροποποιήθηκε τελευταία από τον κανονισμό (ΕΚ) αριθ. 1313/2000(3). Σύμφωνα με αυτές τις ανακοινώσεις, φαίνεται ότι οι εν λόγω δηλώσεις αφορούν κοινοτικές εκτάσεις κλωστικού λίνου και κάνναβης ίσες προς 125136 εκτάρια.

(3) Η αποδοχή για την ενίσχυση αυτών των εκτάσεων εκ μέρους των κρατών μελών συνεπάγεται ότι έχουν τηρηθεί όλες οι διατάξεις που προβλέπονται στον κανονισμό (ΕΟΚ) αριθ. 1164/89, και ιδίως αυτές που αφορούν τους ελέγχους. Ωστόσο, ο καθορισμός του ποσού της ενίσχυσης σύμφωνα με τα στοιχεία που αφορούν τις δηλώσεις καλλιέργειας που ανακοινώθηκαν από τα κράτη μέλη δεν θίγει τα συμπεράσματα που μπορούν να προκύψουν από την εξακρίβωση αυτών των στοιχείων στο πλαίσιο της διαδικασίας εκκαθάρισης των λογαριασμών.

(4) Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης του λίνου και της κάνναβης,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Για την περίοδο εμπορίας 2000/01, τα ποσά της ενίσχυσης που προβλέπεται στο άρθρο 12 παράγραφος 1 του κανονισμού (ΕΚ) αριθ. 1673/2000 καθορίζονται:

α) όσον αφορά το λίνο, σε 795,46 ευρώ/εκτάριο·

β) όσον αφορά την κάνναβη, σε 646,31 ευρώ/εκτάριο.

Άρθρο 2

Ο παρών κανονισμός αρχίζει να ισχύει την έβδομη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων.

Ο παρών κανονισμός εφαρμόζεται από την 1η Αυγούστου 2000.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες, 26 Οκτωβρίου 2000.

Για την Επιτροπή

Franz Fischler

Μέλος της Επιτροπής

(1) ΕΕ L 193 της 29.7.2000, σ. 16.

(2) ΕΕ L 121 της 29.4.1989, σ. 4.

(3) ΕΕ L 148 της 22.6.2000, σ. 34.